CELEX: 32022D0871
Language: hu
Date: 2022-05-30 00:00:00
Title: Az Európai Parlament és a Tanács (EU) 2022/871 határozata (2022. május 30.) a 2003/17/EK tanácsi határozatnak az alkalmazási időszaka, továbbá a Bolíviában a gabona-, olaj- és rostnövényvetőmag-termesztés során végrehajtott szántóföldi ellenőrzések egyenértékűsége és a Bolíviában termesztett gabona-, olaj- és rostnövényvetőmagok egyenértékűsége tekintetében történő módosításáról (EGT-vonatkozású szöveg)

2022.6.3.   
               
               
                  HU
               
               
                  Az Európai Unió Hivatalos Lapja
               
               
                  L 152/109
               
            
         AZ EURÓPAI PARLAMENT ÉS A TANÁCS (EU) 2022/871 HATÁROZATA
         (2022. május 30.)
         a 2003/17/EK tanácsi határozatnak az alkalmazási időszaka, továbbá a Bolíviában a gabona-, olaj- és rostnövényvetőmag-termesztés során végrehajtott szántóföldi ellenőrzések egyenértékűsége és a Bolíviában termesztett gabona-, olaj- és rostnövényvetőmagok egyenértékűsége tekintetében történő módosításáról
         (EGT-vonatkozású szöveg)
         AZ EURÓPAI PARLAMENT ÉS AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 43. cikke (2) bekezdésére,
         tekintettel az Európai Bizottság javaslatára,
         a jogalkotási aktus tervezete nemzeti parlamenteknek való megküldését követően,
         tekintettel az Európai Gazdasági és Szociális Bizottság véleményére (1),
         rendes jogalkotási eljárás keretében (2),
         mivel:
         
                     (1)
                  
                  
                     A 2003/17/EK tanácsi határozat (3) előírja, hogy bizonyos feltételek mellett az említett határozat I. mellékletében felsorolt harmadik országokban a vetőmagtermesztés során végrehajtott szántóföldi ellenőrzéseket egyenértékűnek kell tekinteni az uniós joggal összhangban végzett szántóföldi ellenőrzésekkel. Előírja továbbá, hogy bizonyos feltételek mellett bizonyos fajoknak az említett harmadik országokban termesztett vetőmagjait egyenértékűnek kell tekinteni az uniós joggal összhangban termesztett vetőmagokkal.
                  
               
                     (2)
                  
                  
                     Az említett harmadik országok egyenértékűségét a nemzetközi vetőmagkereskedelem többoldalú kerete, nevezetesen a Gazdasági Együttműködési és Fejlesztési Szervezetnek (OECD) a nemzetközi kereskedelemben mozgó vetőmagra vonatkozó fajtaminősítési vetőmagrendszerei és a Nemzetközi Vetőmagvizsgálati Szövetség (ISTA) módszerei, vagy adott esetben a hivatalos vetőmagelemzők szövetségének az ISTA módszereivel egyenértékű szabályai alapján ismerték el. Az egyenértékűség első alkalommal történő elismerése előtt a Bizottság ezen harmadik országok némelyikében jogalkotási értékeléseket és ellenőrzéseket is végzett annak megállapítására, hogy azok megfelelnek-e az uniós jogban foglalt követelményeknek. Az OECD keretében végzett éves vizsgálatok és jelentéstétel, a laboratóriumok ISTA-akkreditációval kapcsolatos időszakos újraellenőrzése, valamint az uniós joggal összefüggésben végzett hatósági ellenőrzések azt mutatják, hogy az említett harmadik országokban végzett szántóföldi ellenőrzések továbbra is ugyanazokat a garanciákat nyújtják, mint a tagállamok által végzett szántóföldi ellenőrzések, és hogy az említett harmadik országokban termesztett és minősített vetőmagok továbbra is ugyanazokat a garanciákat nyújtják, mint a tagállamokban termesztett és minősített vetőmagok. Ezeket a szántóföldi ellenőrzéseket és vetőmagokat ezért továbbra is az uniós szántóföldi ellenőrzésekkel és vetőmagokkal egyenértékűnek kell tekinteni.
                  
               
                     (3)
                  
                  
                     2016-ban Bolívia kérelmet nyújtott be a Bizottsághoz a vetőmagtermesztésre vonatkozó szántóföldi ellenőrzési rendszerének és a Sorghum spp. (cirok), a Zea mays (kukorica) és a Helianthus annuus (napraforgó) Bolíviában termesztett és minősített vetőmagjai egyenértékűségének elismerése iránt.
                  
               
                     (4)
                  
                  
                     A Bizottság megvizsgálta Bolívia vonatkozó jogszabályait, 2018-ban egy ellenőrzést folytatott le a cirok, a kukorica és a napraforgó bolíviai vetőmag-előállítási és -minősítési hatósági ellenőrzési rendszerére, valamint annak az uniós követelményekkel való egyenértékűségére vonatkozóan, és a „Végleges jelentés a Többnemzetiségű Bolíviai Államban 2018. március 14. és 2018. március 22. között a vetőmagok hatósági ellenőrzési és minősítési rendszerének, valamint az európai uniós követelményekkel való egyenértékűségének értékelése céljából végzett ellenőrzésről” című jelentésben tette közzé az ellenőrzés megállapításait.
                  
               
                     (5)
                  
                  
                     Az említett ellenőrzés kimutatta, hogy Bolíviában a vetőmag-előállítás és -minősítés tekintetében jól szervezett rendszer működik. A Bizottság feltárt néhány hiányosságot, és ajánlásokat fogalmazott meg Bolívia számára. Mivel Bolívia 2018. november 30-ig orvosolta ezeket a hiányosságokat, eleget tesz a 2003/17/EK határozat II. mellékletében meghatározott feltételeknek, valamint a 66/402/EGK (4) és a 2002/57/EK (5) tanácsi irányelvben meghatározott vonatkozó követelményeknek.
                  
               
                     (6)
                  
                  
                     Ezért helyénvaló elismerni az egyenértékűséget a Bolíviában a cirok-, a kukorica- és a napraforgó-vetőmagok termesztése során végrehajtott szántóföldi ellenőrzések, valamint a Bolíviában termesztett és a hatóságai által hivatalosan minősített cirok-, kukorica- és napraforgó-vetőmagok tekintetében.
                  
               
                     (7)
                  
                  
                     Mivel a 2003/17/EK határozat 2022. december 31-én hatályát veszti, azt az időszakot, amelyre vonatkozóan az egyenértékűséget az említett határozat elismeri, meg kell hosszabbítani azon kockázat elkerülése érdekében, hogy fennakadás következzen be a vetőmagok Unióba történő behozatalában. Figyelembe véve az uniós joggal összhangban minősített vetőmagok termesztéséhez szükséges beruházásokat és időt, helyénvaló ezt az időszakot hét évvel meghosszabbítani.
                  
               
                     (8)
                  
                  
                     A 2003/17/EK határozatot ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            A 2003/17/EK határozat módosításai
            A 2003/17/EK határozat a következőképpen módosul:
            
                        1.
                     
                     
                        A 6. cikkben a „2022. december 31-ig” dátum helyébe a „2029. december 31-ig” dátum lép.
                     
                  
                        2.
                     
                     
                        Az I. mellékletben szereplő táblázat a következőképpen módosul:
                        
                                    a)
                                 
                                 
                                    a táblázat az „AU” és a „BR” sorok között a következő sorral egészül ki:
                                    
                                                „BO
                                             
                                             
                                                
                                                            Vidékfejlesztési és Földművelési Minisztérium
                                                         
                                                      
                                                            Bolívia
                                                         
                                                      
                                                            Av. Camacho entre calles Loaya y Bueno N°1471, LA PAZ
                                                         
                                                      
                                             
                                                66/402/EGK – kizárólag a Zea mays és Sorghum spp. fajok tekintetében
                                                2002/57/EK – kizárólag a Helianthus annuus tekintetében”;
                                             
                                          
                              
                                    b)
                                 
                                 
                                    az (1) lábjegyzetben az „AU – Ausztrália,” és „BR – Brazília,” szövegrészek közé be kell illeszteni a következő szövegrészt:
                                    
                                                 
                                             
                                             
                                                „BO – Bolívia”.
                                             
                                          
                              
                  
         
            2. cikk
            Hatálybalépés
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            3. cikk
            Címzettek
            Ennek a határozatnak a tagállamok a címzettjei.
         
         
            Kelt Brüsszelben, 2022. május 30-án.
            
               
                  az Európai Parlament részéről
               
               
                  az elnök
               
               R. METSOLA
            
            
               
                  a Tanács részéről
               
               
                  az elnök
               
               B. LE MAIRE
            
         
         
            (1)  2022. március 23-i vélemény (a Hivatalos Lapban még nem tették közzé).
         
            (2)  Az Európai Parlament 2022. április 5-i álláspontja (a Hivatalos Lapban még nem tették közzé) és a Tanács 2022. május 16-i határozata.
         
            (3)  A Tanács 2003/17/EK határozata (2002. december 16.) a harmadik országokban a vetőmagtermesztés során végrehajtott szántóföldi ellenőrzések és a harmadik országokban termesztett vetőmagok egyenértékűségéről (HL L 8., 2003.1.14., 10. o.).
         
            (4)  A Tanács 66/402/EGK irányelve (1966. június 14.) a gabonavetőmagok forgalmazásáról (HL P 125., 1966.7.11., 2309. o.).
         
            (5)  A Tanács 2002/57/EK irányelve (2002. június 13.) az olaj- és rostnövények vetőmagjának forgalmazásáról (HL L 193., 2002.7.20., 74. o.).